Virumaa Teataja korraldatud elektri kokkuhoidmise konkursile saatsid virumaalased hulgaliselt lihtsaid, kuid tõhusaid ideid, näiteks soovitab üks säästlik tarbija magada sokkides.    Nii mõndagi ettepanekud on üsna lihtne järgida, kui unustada tsivilisatsiooniga kaasnev ja inimesele omane mugavus, kommenteerib Virumaa Teataja.    Kunda elanik Vaike Hang ei kasuta talvel üldse külmkappi.  «Selleks, et hoida toiduaineid sahvris, keldris või palkonil, on mul kaanega emailnõu,» lausus ta.    Naise sõnul kasutab ta lugedes või muud peenemat tööd tehes 60W-st laua- või seinalampi. Kui aga õhtu eel videvikku peab, põleb toas vana Toomase 25W-ne lamp või kuulab ta raadiot üldse pimedas toas.    Kundalanna Vaike Hang püüab teha kõik elektrikulu nõudvad tööd ja toimingud ära elektrihinna soodusajal. «Riided on mul muretsetud peamiselt mittekortsuvad ja eks ma hoia neid ka riidepuul.  Õuevalgust kasutan külaliste puhul, endal ju iga teerada tuledetagi täpselt teada,» räägib ta oma elektrikulude kokkuhoidmise viise.    Anonüümseks jääda sooviv säästlik virulane lisab: «Kui eluruumides termomeetri nooleke liiga madalale vajub, näiteks alla +12 kraadi, on soovitav ööseks suusamüts üle kõrvade tõmmata, lambavillased sokid varvaste otsa sikutada ja kaks vatitekki peale võtta. Ja ei maksa midagi akna all konutava neetud raharöövli - elektriradiaatori - poole õhata!»    Irja  Haikonen Rakkest annab head nõu veeboiler välja lülitada. «Hommikul tund aega hoian boileri sees, et vesi soe oleks. Laupäeval vannipäeval, kui vaja ka pesu pesta, hoian boileri sees kolm-neli tundi. Käin siis vannis ära ja pesen pesu,» kirjeldab ta oma toiminguid.    Kohvi paneb kokkuhoidlik naine aga hommikul termosesse, siis ei tule päeval seda keeta. «Veeboiler võtab väga palju elektrit, seepärast tuleb see vahepeal välja lülitada,» teeb ta järelduse.    Märgusõna «Säästlik virulane» all  esinenu aga soovitab raadiot ja telerit hoopis eirata. «Teie silmad, kõrvad ja närvid puhkavad nagu männimetsas mere ääres ja õige pea märkavad lähedased ja tuttavad, et teie IQ on kerkinud enneolematule kõrgusele,» põhjendab ta.    PM OnLine